VENDIM
Nr. 134, datë 10.8.2020

MBI FILLIMIN E PROCEDURËS PËR RINOVIMIN E LICENCËS SË SHOQËRISË “LENGARICA & ENERGY” SHPK, nr. 306, SERIA FK 15, NË VEPRIMTARINË E FURNIZIMIT TË ENERGJISË ELEKTRIKE, TË MIRATUAR ME VENDIMIN E BORDIT TË ERE-s, NR. 105, DATË 18.8.2015

Në mbështetje të nenit 16 dhe nenit 37, pika 2, germa “ç”, të ligjit nr. 43/2015 “Për sektorin e energjisë elektrike”, i ndryshuar, nenit 4, pika 1, germa “d”; nenit 5, pika 1, germa “d”; nenit 8, nenit 9, nenit 10, pikat 1 dhe 3 dhe nenit 16 të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s nr. 109, datë 29.6.2016, vendimit të Bordit të ERE-s nr. 133 datë 10.8.2020 “Mbi disa ndryshime në vendimin e Bordit të ERE-s nr. 51, datë 26.3.2020 ‘Mbi disa ndryshime të përkohshme në procedurat e licencimit në ushtrimin e veprimtarive në sektorin e energjisë elektrike dhe gazit natyror në kuadër të masave pas shfaqjes së virusit COVID-19 dhe shpalljes së gjendjes së fatkeqësisë natyrore në vendin tonë’”, si dhe nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar, me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e datës 10.8.2020, mbasi shqyrtoi relacionin me nr. 94/2 prot., datë 3.8.2020, të përgatitur nga Drejtoria e Licencimit, Autorizimeve dhe Mbikëqyrjes, mbi kërkesën e shoqërisë “Lengarica & Energy” sh.p.k., për rinovimin e licencës në veprimtarinë e furnizimit të energjisë elektrike, 
 konstatoi se: 
- Shoqëria “Lengarica & Energy” sh.p.k., me shkresën e protokolluar në ERE me nr. 974, datë 13.7.2020, ka aplikuar për rinovimin e licencës në veprimtarinë e furnizimit të energjisë elektrike, nr. 306, seria FK15, miratuar me vendimin e Bordit të ERE-s nr. 105, data 18.8.2015. 
- Kjo shoqëri është një subjekt tregtar i krijuar si detyrim i ligjit nr. 9901, datë 14.4.2008, “Për tregtarët dhe shoqëritë tregtare”, i ndryshuar. Në datën 26.6.2008 është e regjistruar pranë QKB-së, si shoqëri me përgjegjësi të kufizuar (sh.p.k.), konform ligjit nr. 9723, datë 3.5.2007 “Për Qendrën Kombëtare të Regjistrimit”.
- Në nenin 16, pika 1, të rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike, përcaktohet se paraqitja e kërkesës për rinovimin e licencës bëhet jo më vonë se 2 muaj para përfundimit të kohëzgjatjes së vlefshmërisë së licencës së dhënë.
- Bordi i ERE-s, në datën 10.8.2020, me vendimin nr. 133 u shpreh për disa ndryshime në vendimin e Bordit të ERE-s nr. 51/2020, ku mes të tjerave vendosi: të gjitha licencat afati i të cilave ka përfunduar deri më 30 qershor 2020, ose subjektet, afati i aplikimit për rinovimin e licencave, i të cilave ka përfunduar deri më 30 qershor 2020, kanë të drejtën për dorëzimin e një aplikimi për rinovim licence, jo më vonë se data 1.9.2020. 
- Aplikimi i shoqërisë “Lengarica & Energy” sh.p.k., plotëson pjesërisht kërkesat e parashikuara nga ERE në “Rregulloren për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, si më poshtë:
- Formati dhe dokumentacioni për aplikimit (neni 9, pika 1, germat “a”, “b” “c”) është plotësuar pjesërisht.
- Dokumentacioni juridik, administrativ dhe pronësor (neni 9, pika 2, germat “a”, “b”, “c”, “d”, “e”) është plotësuar pjesërisht.
- Dokumentacioni financiar dhe fiskal, (neni 9, pika 3, germat “a”, “b”, “c”, “d”) është plotësuar pjesërisht.
- Dokumentacioni teknik për aktivitetin e furnizimit të energjisë elektrike (neni 9, pika 4.7, germat “a”, “b”, “c”, “d”) është plotësuar pjesërisht.
Për dokumentacionin e munguar që ka të bëjë me:
Neni 16, pika 1, germa “a”
Formati i aplikimit sipas nenit 9, pika 1
- germa “b” (të dhëna identifikuese për aplikuesit). Plotësuar pjesërisht.
Shoqëria duhet të depozitojë në ERE formatin e aplikimit të plotësuar në të gjithë zërat, sipas kërkesave të kësaj pike të rregullores. 
Neni 9, pika 2:
- germat “a”/”b” (akti i themelimit/statuti). Plotësuar pjesërisht.
Akti i themelimit dhe Statuti i shoqërisë janë depozituar në formatin fotokopje, ndaj në zbatim të nenit 8, pika 3, të rregullores, do t’i kërkohet shoqërisë që këtë dokumentacion ta depozitojë origjinal ose fotokopje të noterizuar/njësuar me origjinalin.
- germa “c” (vërtetim për regjistrimin dhe ekstrakt historik nga Qendra Kombëtare e Biznesit (QKB). Plotësuar pjesërisht.
 Certifikata e regjistrimit është paraqitur në formatin fotokopje, ndaj në zbatim të nenit 8, pika 3, të rregullores, do t’i kërkohet shoqërisë që këtë dokumentacion ta depozitojë origjinal ose fotokopje të noterizuar/njësuar me origjinalin.
- germa “d” (vërtetim që shoqëria dhe drejtuesit kryesorë të saj në rastin e personave juridikë, nuk janë të përfshirë në një proces penal të filluar nga organet e drejtësisë (vërtetim nga prokuroria dhe gjykata). Pa plotësuar. 
Neni 16, pika 1, germa “c”
Dokumentet financiare dhe fiskale, sipas nenit 9, pika 3. 
- germa “b”, paraqitje bilanci financiar të tre viteve të fundit/ose të kohës së ekzistencës së shoqërisë (për shoqëritë me ortakë shoqëri të tjera paraqitja e bilancit të këtyre të fundit). Plotësuar pjesërisht.
Pasqyrat financiare për vitet ushtrimore 2017, 2018 dhe 2019 janë depozituar në formatin fotokopje, ndaj në zbatim të nenit 8, pika 3, të rregullores, do t’i kërkohet shoqërisë që këtë dokumentacion ta depozitojë origjinal ose fotokopje të noterizuar.
- germa “c” (dokumente që vërtetojnë aftësinë dhe/ose mbështetjen financiare të aplikuesit, ku shprehen qarte vlerat monetare për financimin dhe struktura e financimit (financim i vetë aplikuesit, kredi bankare, donacion, të tjera etj.) Pa plotësuar. 
Shoqëria nuk ka paraqitur dokument në lidhje me këtë kërkesë të rregullores. Edhe pse nga pasqyrat financiare të depozituara rezulton që bilancet e shoqërisë janë mbyllur me fitim, gjithsesi, duke u bazuar në këtë kërkesë specifike të rregullores vlerësojmë se shoqëria duhet të bëjë saktësim të vlerave monetare për financimin dhe strukturën e financimit të kësaj veprimtarie.
 Dokumentacioni teknik për veprimtarinë e furnizimit të energjisë elektrike 
Neni 9, pika 4.7:
- germa “a” (të dhëna për sigurimin e energjisë elektrike për furnizimin e klientëve); pa plotësuar. 
- germa “b” (kapitali financiar (i shprehur në vlera monetare) i parashikuar për ushtrimin e kësaj veprimtarie, i shoqëruar me vërtetim nga banka apo institucione të tjera financiare të njohura me ligj). Pa plotësuar.
- germa “c” (lista e kontratave aktuale dhe të mëparshme /nëse ka, për blerjen dhe sigurimin e energjisë elektrike). Pa plotësuar. 
- germa “d” (informacion i detajuar tekniko-financiar lidhur me përmbushjen e këtyre kontratave). Pa plotësuar. 
- germa “e” (sistemin IT të krijuar për veprimtarinë e furnizimit të energjisë elektrike apo marrëveshje me të tretët për vënien në dispozicion/përdorimin e këtij shërbimi). Pa plotësuar.
- germa “g” (dokumentacion që vërteton aftësinë e disponimit të zyrave përfaqësuese të furnizuesit, për shërbimet që do t’u ofrohen klientëve). Pa plotësuar.
[bookmark: _GoBack]- germa “h” (të dhëna për klientët dhe energjinë e furnizuar (kategoritë, nënkategoritë, numri i konsumatoreve, sasia e energjisë në GËh në vitin e (I, II, III, IV dhe V), lidhja në Un, fuqia e instaluar e konsumatorëve, aktiviteti (familjarë, buxhetorë, privatë). Pa plotësuar. 
- germa “i” (niveli i tensionit dhe mënyra e realizimit të matjes për klientët). Pa plotësuar.
do të njoftohet subjekti që në bazë të nenit 10 dhe nenit 11, pika 1, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, e ndryshuar, t’i paraqesë këto në ERE, brenda afateve.
Për gjithë sa më sipër cituar, Bordi i ERE-s 

VENDOSI:

1. Të fillojë procedurën për rinovimin e licencës nr. 306, seria FK15, të shoqërisë “Lengarica & Energy” sh.p.k., në veprimtarinë e furnizimit të energjisë elektrike, të miratuar, me vendimin e Bordit të ERE-s nr. 105, datë 18.8.2015, për një afat 5-vjeçar.
2. Drejtoria Juridike dhe Zgjidhjes së Mosmarrëveshjeve të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

